Τζορτζ Μπους (νεότερος)

Ο Τζορτζ Ουόκερ Μπους (αγγλικά: George Walker Bush, 6 Ιουλίου 1946), είναι Αμερικανός πολιτικός και επιχειρηματίας, που υπηρέτησε ως 43ος Πρόεδρος των Ηνωμένων Πολιτειών από το 2001 έως το 2009. Είναι μέλος του Ρεπουμπλικανικού Κόμματος. Προηγουμένως, υπηρέτησε ως 46ος Κυβερνήτης του Τέξας από το 1995 έως το 2000.  

Ο πατέρας ήταν ο Τζορτζ Χ.Ο. Μπους, που υπηρέτησε ως 41ος Πρόεδρος των Ηνωμένων Πολιτειών (1989-1993), και ως 43ος Αντιπρόεδρος των Ηνωμένων Πολιτειών (1981-1989).

 Βιογραφία 
Ο Τζορτζ Μπους, γεννήθηκε στις 6 Ιουλίου 1946, στο Νιου Χέιβεν του Κονέκτικατ των ΗΠΑ, και είναι το πρωτότοκο παιδί του Τζορτζ Χ.Ο. Μπους και της Μπάρμπαρα Μπους. Μεγάλωσε στο Μίντλαντ, μια πόλη στο δυτικό Τέξας και στο Χιούστον του Τέξας.    

Αρχικά φοίτησε σε δημόσια σχολεία στο Μίντλαντ του Τέξας, και στη συνέχεια σε ιδιωτικό σχολείο στο Χιούστον. Την λυκειακή του εκπαίδευση, την πραγματοποίησε ως οικότροφος στην ελίτ ιδιωτική ακαδημία Philipps Academy στη βόρεια Μασαχουσέτη, ακαδημία που φοίτησε και ο πατέρας του. Αποφοίτησε από εκεί το 1964.    

Στη συνέχεια το ίδιος έτος, εισήλθε στο Πανεπιστήμιο Γέιλ, προκειμένου να σπουδάσει Ιστορία. Ως φοιτητής, ήταν μέλος της αδελφότητας Delta Kappa Epsilon (ΔΚΕ), της οποίας έγινε πρόεδρος στο τελευταίο έτος των σπουδών του. Στο Γέιλ ο Μπους ήταν μέτριος φοιτητής από βαθμολογική άποψη. Αποφοίτησε από το πανεπιστήμιο, λαμβάνοντας πτυχίο (Bachelor of Arts) πάνω στην Ιστορία το 1968.    

Την άνοιξη του 1973, ο Μπους εισήλθε στην Σχολή Διοίκησης Επιχειρήσεων (Harvard Business School) του Πανεπιστημίου Χάρβαρντ, προκειμένου να πραγματοποίησει μεταπτυχιακές σπουδές πάνω στη Διοίκηση Επιχειρήσεων. Έλαβε μεταπτυχιακό δίπλωμα (M.B.A.) το 1975.   

Το 1968, ο Μπους κατατάχθηκε στην Πολεμική Αεροπορία των Ηνωμένων Πολιτειών και συγκεκριμένα στην Εθνοφρουρά Αέρος του Τέξας. Ύστερα από δύο χρόνια εκπαίδευσης, διορίστηκε πιλότος Convair F-102 Delta Dagger στην Αεροπορική Εφεδρική Βάση Έλινγκτον στο Χιούστον. Από το 1972 έως το 1974, υπηρέτησε στην Εθνοφρουρά Αέρος της Αλαμπάμα. Αποστρατεύτηκε τον Νοέμβριο του 1974 από την ενεργό στρατιωτική υπηρεσία με το αξίωμα του Υποσμηναγού. Είναι ο τελευταίος, μέχρι στιγμής, πρόεδρος που υπηρέτησε στις Ένοπλες Δυνάμεις των ΗΠΑ.    

Από το 1975 έως τις αρχές της δεκαετίας του 1990, εργάστηκε στη βιομηχανία πετρελαίου. Το 1977 ίδρυσε την Arbusto Energy, μια μικρή εταιρεία εξερεύνησης και εξόρυξης πετρελαίου.https://www.washingtonpost.com/wp-srv/politics/campaigns/wh2000/stories/bush073099.htm Επίσης, ήταν μέτοχος και στέλεχος στην ομάδα μπέιζμπολ Texas Rangers.    

Ο Τζορτζ Oυόκερ Μπους, είναι ο δεύτερος Πρόεδρος των ΗΠΑ, που ανέλαβε την διακυβέρνηση της χώρας μετά τον πατέρα του, ενώ πρώτος είναι ο Τζον Κουίνσι Άνταμς. 
 Πολιτική καριέρα 
Το 1977, ο Μπους παντρεύτηκε τη Λάουρα (Λόρα) Βελτ, ενώ η πρώτη του προσπάθεια να εισέλθει στη Βουλή των Αντιπροσώπων των ΗΠΑ λίγο μετά το γάμο του, στέφθηκε με αποτυχία.   

 Κυβερνήτης του Τέξας (1995-2000) 
Το 1994, εκλέχτηκε 46ος Κυβερνήτης του Τέξας, νικώντας την υποψήφια του Δημοκρατικού κόμματος Ann Richards. Ορκίστηκε στο αξίωμα, στις 17 Ιανουαρίου 1995.   

 Πρόεδρος των ΗΠΑ (2001-2009) 

Ο Μπους εξελέγη 43ος Πρόεδρος των Ηνωμένων Πολιτειών τον Νοέμβριο του 2000, όταν νίκησε οριακά (με 271 έναντι 266 εκλεκτόρες του Γκορ), τον Αντιπρόεδρο του Μπιλ Κλίντον και υποψήφιο του Δημοκρατικού κόμματος Αλ Γκορ, με μικρή διαφορά και αφού το Ανώτατο Δικαστήριο των ΗΠΑ, αποφάσισε να σταματήσει την επαναμέτρηση των ψήφων (5-4 ψήφοι των δικαστών), στην πολιτεία της Φλόριντα, κυβερνήτης της οποίας ήταν ο αδερφός του Τζορτζ Μπους, Τζεμπ. ...Στην πιο οριακή μάχη που δόθηκε ποτέ στην άλλη πλευρά του Ατλαντικού, ο επίγονος του Οίκου των Μπους κέρδισε τον Αντιπρόεδρο Αλ Γκορ, χάρη στους εκλέκτορες της Φλόριντα. Της Πολιτείας στην οποία Κυβερνήτης ήταν ο αδελφός του, Τζεμπ Μπους. Το μαύρο σύννεφο των… πειραγμένων μηχανημάτων πάνω από την κατά τα άλλα φωτεινή Πολιτεία των ΗΠΑ, σεργιανίζει μέχρι και σήμερα πάνω από την αμερικανική πολιτική Ιστορία. Εκείνες τις μέρες, ο Αλ Γκορ αμφισβήτησε το αποτέλεσμα, ζήτησε επανακαταμέτρηση, προσέφυγε στο Ανώτατο Δικαστήριο, αλλά, σε δεύτερη ανάγνωση, το… σύστημα του εξήγησε ότι έπρεπε να αφήσει τον τροχό της Ιστορίας να συνεχίσει να γυρίζει. Και το έκανε. 
https://ysterografa.gr/%CE%B7-%CF%80%CE%B1%CF%81%CE%AC%CE%B4%CE%BF%CF%83%CE%B7-%CF%84%CE%B7%CF%82-%CE%B1%CE%BC%CE%B5%CF%81%CE%B9%CE%BA%CE%AE%CF%82-%CF%83%CF%84%CE%BF%CE%BD-%CF%86%CF%8C%CE%B2%CE%BF/

Στις εκλογές του 2004, κατάφερε μαζί με τον Αντιπρόεδρό του Ντικ Τσένεϊ, (με μικρή διαφορά πάλι 286 έναντι 252 του Κέρρυ) να κερδίσει την επανεκλογή του ως Πρόεδρος των Ηνωμένων Πολιτειών, έναντι του υποψηφίου του Δημοκρατικού Κόμματος και Γερουσιαστή των ΗΠΑ Τζον Κέρρυ. 

 Σημειώσεις από την Προεδρία Μπους 
Το 2001 και μετά τις τρομοκρατικές επιθέσεις της 11ης Σεπτεμβρίου, ο Μπους δημιούργησε το Υπουργείο Εσωτερικής Ασφάλειας των Ηνωμένων Πολιτειών και ξεκίνησε τον  Πόλεμο κατά της Τρομοκρατίας με πρώτο στόχο  το Αφγανιστάν. 
Ξεκίνησε επίσης τον πόλεμο του Ιράκ το 2003, με τη κυβέρνηση να υποστηρίζει ότι το καθεστώς του Σαντάμ Χουσεΐν διέθετε ενεργό πρόγραμμα όπλων μαζικής καταστροφής (WMD) και ότι η ιρακινή κυβέρνηση αποτελούσε απειλή για τις Ηνωμένες Πολιτείες. Ορισμένοι αξιωματούχοι της διοίκησης ισχυρίστηκαν ψευδώς ότι ο Χουσεΐν είχε επιχειρησιακή σχέση με την Αλ Κάιντα, τους δράστες της επίθεσης της 11ης Σεπτεμβρίου. Δεν βρέθηκαν ποτέ αποθέματα WMD ή ενεργό πρόγραμμα WMD στο Ιράκ.http://www.nbcnews.com/id/22794451

 Προσωπική Ζωή 
Από το 1977, είναι παντρεμένος με την Λόρα Μπους, και έχουν αποκτήσει δύο κόρες. 

 Δείτε ακόμα 

 Πρόεδρος των Ηνωμένων Πολιτειών
 Προεδρία του Τζορτζ Ο. Μπους
 Προεδρική εκλογή των ΗΠΑ (2000)
 Προεδρική εκλογή των ΗΠΑ (2004)
 Κυβερνήτης του Τέξας

 Παραπομπές 

Κατηγορία:Πρόεδροι των ΗΠΑ
Κατηγορία:Άνθρωποι συσχετισμένοι με τις Επιθέσεις της 11ης Σεπτεμβρίου 2001
Κατηγορία:Κυβερνήτες του Τέξας
Κατηγορία:Οικογένεια Μπους
Κατηγορία:Αμερικανοί απομνημονευματογράφοι
Κατηγορία:Αμερικανοί βιογράφοι
Κατηγορία:Πολιτικοί του Ρεπουμπλικανικού Κόμματος (ΗΠΑ)
Κατηγορία:Αμερικανοί πολιτικοί
Κατηγορία:Αμερικανοί επιχειρηματίες